Omnibus presentes litteras inspecturis, R. abbas et conventus Sancti-Germani Autissiodorensis, salutem in Domino. Notum vobis facimus quod in recompensationem nemoris de Expissia siti subtus domum nostram de Bello-Monte juxta fontem, cujus pretium venditionis habuimus, dedimus et concessimus domui nostre supradicte molendinum nostrum de Villeta libere et pacifice in perpetuum possidendum a fratre nostro qui eadem domo pro tempore fuerit institutus. In cujus rei testimonium et perpetuam firmitatem, quia nos conventus sigillum nostrum penes nos ad presens non habemus, sigillum venerabilis fratris et prioris nostri, cum sigillo reverendi patris Regnaudi abbatis nostri, presentibus litteris duximus apponendum. Actum anno Domini millesimo ducentesimo trigesimo tertio, mense aprili.